Els espectacles de la Marcel ajornats per la pluja s'oferiran el 23 i 31 de maig
15 de maig de 2025

• Entre el divendres 9 i diumenge 11 es va arribar a la xifra de 3.000 espectadors.

La IX edició de la Mostra d'Arts de Carrer de l'Eliana (MARCEL) va arribar el cap de setmana del 9 a l'11 de maig carregada de propostes de teatre, dansa, circ i música per a tots els públics i, com és habitual, en diversos escenaris urbans del municipi. La programació incloïa un total de 13 espectacles d'alta qualitat artística, amb companyies de prestigi en l’àmbit nacional i internacional i també amb grups amateur de la localitat.

El divendres 9 va debutar en el certamen Dansart l'Eliana, entitat dedicada a la dansa en totes les seues formes d'expressió i de recent creació, completant la vesprada amb les veteranes companyies locals Aplae i Teatreliana. Per part seua, les actuacions previstes per al diumenge 11 es van dur a terme amb normalitat i amb gran resposta de públic.

Els cinc espectacles del dissabte 10 van ser suspesos per la situació meteorològica, la qual cosa va deslluir el bon ambient de carrer que es respirava en la localitat. A partir d'eixe moment, la Regidoria de Cultura va començar a treballar per a poder oferir al públic al més prompte possible els esdeveniments ajornats.

Una de les dates triades és divendres que ve, 23 de maig, quan Cris Clown amb el seu espectacle ‘Wet floor’ reobrirà el certamen a les 20.30 h al Passeig de Secondo Baldín. A continuació, se celebrarà el Sopar Marcel, amb les tradicionals ‘coquetes’ i de la mà de les Doloroses. Serà a les 21.15 h en el Passeig de Secondo Baldín. Per a tancar la vetlada, a les 23.00 h arribarà l'esperada estrena de ‘Àlien’s foc’, el nou espectacle itinerant de Produccions Scura.

Dos espectacles més dels que van haver de ser ajornats s'oferiran el dissabte 31 de maig en horari matinal. ‘Cercavila Disparatario Circ’, espectacle itinerant, partirà a les 10.30 h de la plaça del País Valencià, i ‘Katapuntum’, de Fanfi García Productions, estarà a les 12.30 h al Passeig de Secondo Baldín. L'únic espectacle que, de moment, no té data prevista és ‘La Coquette’, sessió circense amb trapezi, acrobàcies i equilibris de Kanbahiota Troupe, de la qual s'anunciarà pròximament quan arribarà a l'Eliana.

L'alcalde de l'Eliana, Salva Torrent, ha valorat molt positivament la celebració d'aquesta edició de la MARCEL, destacant l'elevada participació, unes 3.000 persones, i l'entusiasme del públic en els dies en què el festival es va poder desenvolupar amb normalitat. Malgrat la suspensió de la programació del dissabte, Torrent ha subratllat que “la MARCEL ha tornat a consolidar-se com un referent cultural a la comarca, omplint els nostres carrers d'art i alegria”.

A més, ha anticipat que en 2026 aquesta iniciativa arribarà al seu desé aniversari, una fita que l'Ajuntament ja està planificant amb una programació especial per a celebrar-ho en gran.